Buurtwag in Douglas gee misdaad ’n knou | Netwerk24
Lede van die Douglas-buurtwag oorhandig wapens waarop hulle beslag gelê het aan die polisie van Douglas. Van links is kapt. Pieter Jordaan, Leon van Wyk, Poon Davids, Frans Bosch, Joey Jacobs, Chester Goeieman, Nelly Badenhorst, Freda Benade, Frans Visser, Regina Power, Tohira Februarie en Fytjie Badenhorst.Foto: Verskaf
Die Douglas-buurtwag wat einde verlede jaar op die been gebring is, het volgens sy voorsitter, Stephen Power, reeds talle suksesse in die stryd teen misdaad behaal.
Volgens Power het die buurtwag oor die feestyd op verskeie dwelms, insluitend dagga, Mandrax en tik, beslag gelê en is verskeie sake by die Douglas-polisie geopen.
Volgens hom is talle vermeende mis­dadigers ook voorgekeer en deursoek. Tydens laasgenoemde operasie is op vier kapmesse, ses skaapskêre, 44 messe en 28 skêre beslag gelê.
Gesteelde goedere soos skootrekenaars en selfone is ook deur die buurtwag gevind.
Die buurtwag is in Oktober verlede jaar as nie-winsgewende organisasie geregistreer en beywer hom op die voorkoming van misdaad in Douglas.
Die buurtwag is deur Power, sy vrou, Regina, ’n gewese polisiereservis, Julian du Plooy, en Frik Afrikaner, ’n voormalige voorsitter van die gemeenskapspolisiëring-forum gestig.
Volgens Power is daar tans 106 lede.
Belangstellendes wat by die buurtwag wil aansluit of ’n bydrae wil maak, kan Power by 074-541-4378 of 082-976-4068 bel.